Polkupyöräilijämies pahoinpiteli kolme polkupyöräilijää ja yhden autoilijan. Kaksi rähinää tallentui videolle, jotka näet tästä artikkelista.

Ensimmäinen videolle tallentunut rähinä tapahtui Helsingin Meilahdessa 17.8.2018. Näet kyseisen videon tämän tekstin yläpuolelta.

Rähisijä hermostui toisen pyöräilijän ajotyylistä ja ohituksesta.

– Hei pelle, onks tää sulle joku kilparata, rähisijä kysyi ja pysähtyi toisen pyöräilijän eteen.

Sitten rähisijä otti uhria rinnuksista kiinni ja ravisteli häntä. Uhrin paita ja repun rintasolki rikkoontuivat. Rähisijä uhkasi myös väkivallalla.

– Haluutsä, että sun rillit on kohta tuolla seinällä?

– Sä ohitat jotain mummoja täällä pyörätiellä ja sitten sä pädet sillä, niinkö.

– Hanki itselles joku muu miehisyyden mitta. Tuu vaikka tuonne mettään mun kaa, mä lähden koska vaan sun kaa, rähisijä vaahtosi.

Näiltä osin rähisijä syyllistyi lievään pahoinpitelyyn ja laittomaan uhkaukseen.

Toinen videolle tapahtunut selkkaus tapahtui Espoon Otaniemessä 21.3.2019. Tällä kertaa raivon kohteeksi joutui miesautoilija. Näet videon välikohtauksesta tämän tekstin alapuolelta.

Auton takana ajanut raivoaja kiilasi pyörällään rinnalle, löi auton sivuikkunaan, ajoi auton eteen ja pysäytti autoilijan matkan. Pyöräilijä avasi auton oven ja tarttua autonkuljettajaa kurkusta ja rinnuksista kiinni.

– Tuu ulos sielt, saat näköös.

– Turpaan, vit*n jätkä.

– Leikitsä täällä liikenteessä? Jumalauta, melkein pyöräilijän päälle, vit*u, pyöräilijä muun muassa ärisi.

Raivoaja olisi halunnut tapella autoilijan kanssa. Hän myös uhkasi naarmuttavansa autoa.

– Tuu ulos sieltä, vit*n vellihousu, raivoaja pauhasi.

Autoilija ei halunnut kuitenkaan tapella. Tämän jälkeen pyöräilijä sylkäisi autoilijan kasvoille. Kiihtynyt pyöräilijä poistui paikalta. Tässä tapauksessa hän syyllistyi pahoinpitelyyn ja laittomaan uhkaukseen.

Polkupyöräraivoajan tulistumisen kohteeksi joutui myös kaksi muuta miespyöräilijää, mutta nämä tapaukset eivät tallentuneet videolle.

Ensimmäinen näistä tapauksista tapahtui Espoossa 29.1.2018. Uhri ohitti raivoajan polkupyörällä. Sitten uhri kuuli takaansa huutelua ja niin ikään pyörällä liikkunut raivoaja pysäytti hänen matkansa. Raivoaja hermostui kertomansa mukaan siitä, kun uhri ei ollut aiemmassa ohituksessaan huomioinut riittävän hyvin vanhaa rouvaa, joka oli kävellen liikkeellä.

Raivoaja tarttui uhria rinnuksista ja löi tätä nyrkillä kasvoihin. Uhrin silmälasit menivät hajalle. Tältä osin raivoaja syyllistyi pahoinpitelyyn.

Toinen videolle tallentumaton välikohtaus sattui Helsingin Meilahdessa 12.6.2018. Polkupyörällä polkenut raivoaja tarttui toista pyöräilijää olkapäästä kiinni sillä seurauksella, että 15–20 kilometrin tuntinopeudella liikkunut uhri kaatui maahan. Tätä ennen pyöräilijät sanailivat keskenään.

– Etkö osaa ajaa? ärisijä oli muun muassa kysynyt.

Kaatumisen jälkeen ärisijä uhkasi väkivallalla ja hän sanoi harrastaneensa kamppailulajeja. Ärisijä astui myös uhrin polkupyörän takarenkaan päälle. Se vioittui. Näiltä osin ärisijä syyllistyi pahoinpitelyyn ja lievään vahingontekoon.

Länsi-Uudenmaan käräjäoikeus tuomitsi 47-vuotiaan polkupyöräilijä-ärisijän kolmesta pahoinpitelystä, yhdestä lievästä pahoinpitelystä, kahdesta laittomasta uhkauksesta ja lievästä vahingonteosta 60 päivän ehdolliseen vankeuteen. Hän joutuu maksamaan uhreille erinäisiä korvauksia lähes 2 200 euroa.

Käräjäoikeus antoi asiassa tuomion maanantaina, eikä se ole siten lainvoimainen. Tuomiosta uutisoi ensin Iltalehti.